Imtella' Awwissu 16, 2021 Id-Djoċesi t'Għawdex ħabbar għadd ta' nomini ġodda f'diversi ministeri tal-Knisja, fosthom fil-kurja, fil-parroċċi u fil-komunitajiet. Fil-ħidma fi ħdan il-Kurja Djoċesana, Mons. Eddie Zammit mix-Xewkija ġie nnominat Kanċillier waqt li l-Kan. Joseph Zammit (minn San Ġorġ, il-Belt Victoria) sar Vigarju Ġudizzjali tat-Tribunal Ekkleżjastiku. Tliet komunitajiet parrokkjali ser ikollhom Ragħajja ġodda, bil-Kan. Anton Refalo Rapa (mix-Xagħra) –appuntat Kappillan tal-Parroċċa ta' San Pawl Nawfragu fil-Munxar; Dun Dominic M. Sultana (mix-Xagħra) appuntat Kappillan tal-Parroċċa ta' Kristu Ewkaristiku Salvatur fl-Għasri; u Mons. Edward Xuereb (mix-Xewkija) appuntat Arċipriet tal-Parroċċa tal-Immakulata Kunċizzjoni u San Ġużepp fil-Qala. Id-djoċesi ħabbar ukoll li f'dawn ix-xhur bdew jew se jibdew il-missjoni pastorali tagħhom bħala Retturi: Dun Joseph Bajada fil-Komunità ta' Ġesù Nazzarenu, ix-Xagħra; Dun Injazju Borg fil-Komunità tar-Ragħaj it-Tajjeb fil-Belt Victoria u Direttur tad-dar għas-saċerdoti fi ħdan l-istess Ċentru Pastorali; Dun Joseph Farrugia fil-Komunità u l-Istitut tal-Familja Papa Ġwanni Pawlu II fil-Belt Victoria; il-Kan. Noel Saliba fil-Komunità ta' Santa Luċija; u Mons. Eddie Zammit fil-Knisja tal-Madonna ta' Pompej fil-Belt Victoria.